Bullet in tjoekie (en in trane) ná ‘bekgeveg’ in Seepunt | Netwerk24
Deur Julian Jansen 26 Februarie 2017 00:03
Die oud-Bok James Dalton (44) en sy meisie, Claire Thorne (43).
Dalton (44) het glo in sy vriendin, Claire Thorne, se splinternuwe BMW gery toe die botsing in die hoofstraat van Seepunt gebeur het. Volgens betroubare bronne het die moeilikheid begin toe die polisielede Dalton kort ná 20:00 Donderdag uitgevra het oor hoe die ongeluk gebeur het.
Dalton het hom glo vererg, sy vinger na die polisieman gewys en geskree hy is ’n “f****n rassis”.
Hy het glo ook vir die polisie­lede gesê hulle kan maar versterkings inroep, maar hulle kan niks aan hom doen nie. Die polisie het glo nog twee lede ontbied omdat hulle bang was vir Dalton omdat hy “baie groot” is.
Dalton is toe gearresteer en na die polisieselle in Seepunt geneem. Daar was Dalton blykbaar luidrugtig, maar hy het glo bewoë geraak toe hy hoor hy gaan nie op borgtog vrygelaat word nie.
Thorne, wat saam met Dalton in dierewelsyn werk, was kortaf toe Rapport haar gister op haar selfoon kontak: “Daar was nie ’n voorval nie. Meneer Dalton het kinders. So, julle verslaggewers moet f***f!”
Sy het die foon doodgedruk.
Dalton was in die Bokspan wat die Wêreldbeker-rugbytoernooi in 1995 gewen het. Hy is geskors nadat hy in ’n wedstryd teen Kanada in ’n geveg op die veld betrokke was.
Sers. Noloyiso Rwexana, polisiewoordvoerder, het bevestig Dalton is op klagte van aanranding, intimidasie en verset teen arrestasie gearresteer. Hy verskyn môre in die hof in Kaapstad.
Meer oor: James Dalton | Aanranding | Springbok
Bekendes toon staal . . . vir Joost